หุ้นTFGได้รับคัดเลือกเข้ากลุ่ม ESG ปี 62
ขึ้นแท่นหุ้นคุณภาพดี ใส่ใจสิ่งแวดล้อม บรรษัทภิบาลเยี่ยม
25 ต.ค. 2562

ขึ้นแท่นหุ้นคุณภาพดี ใส่ใจสิ่งแวดล้อม บรรษัทภิบาลเยี่ยม
นายเพชร นันทวิสัย รองประธานสายงานฟาร์ม และพัฒนาคุณภาพ บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่า บริษัทฯได้รับคัดเลือกเข้าไปอยู่ในกลุ่มรายชื่อหุ้นยั่งยืน หรือThailand Sustainability Investment (THSI) ประจำปี 2562 ซึ่งแสดงให้เห็นว่า บริษัทฯ มีการดำเนินงานที่มุ่งสร้างระบบนิเวศของการลงทุนอย่างยั่งยืน ตั้งแต่การส่งเสริมให้บริษัทจดทะเบียนดำเนินธุรกิจ โดยคำนึงถึงสิ่งแวดล้อม สังคม และบรรษัทภิบาล (Environment, Social, Governance: ESG)
ทั้งนี้ การจัดกลุ่มดังกล่าวมีบริษัทจดทะเบียน (บจ.) ที่ได้รับการคัดเลือกจำนวน 98 บริษัท โดยบจ.ที่ได้รับคัดเลือกเข้าไปใหม่ ส่วนใหญ่อยู่ในกลุ่มอุตสาหกรรมเกษตร และอาหาร
สำหรับภาพรวมการดำเนินธุรกิจช่วงครึ่งปีหลังยังคงเป็นไปในทิศทางที่ดีที่บริษัทได้คาดการณ์ไว้ นอกจากนี้ยังมีปัจจัยสนับสนุนจาก การที่บริษัทฯได้เข้าลงทุนบริษัท ฟูด เบลสซิ่ง (1988) หรือ เอฟบีซี ซึ่งประกอบธุรกิจผลิตและจำหน่ายผลิตภัณฑ์ซอส เครื่องปรุงรส และเครื่องดื่ม ทั้งในประเทศ และต่างประเทศ โดยใช้เงินลงทุน 280 ล้านบาท